copie van andere remissie van dootslage
maximilien par la grace de dieu esleu empereur
tousjours auguste roy de germanie de hungerie
de dalmatie de croatie etc et charles par la
mesme grace archiducz daustrice, prince
d’espaigne, des deux cecilles de jherusalem, etc. ducz
de bourgogne, de lothierr, de brabant, de stier, de carinte,
de carniole, de lembourg, de luxembourg et de gheldres
contes de flandres, de habsbourg, de tyrolle, de
fierret, dartois, de bourgogne palatins et de haynau,
lantgraves delsace, prince de zwaves souabe ?, marquis
de burgauw et du saint empire, de hollande, de
zeelande, de ferrette, de frybourg de namur et
de zuytphen, contes, seigneurs de frise des marches,
de d’esclavonye, de portenauw, de salins et de
malines. savoir faisons a tous presens et
avenir, nous avoir receu lumble supplication
de philebert de montenac escuier, contenant
que environ la my quaresme derreniert passe luy arrive
en notrre ville danvers avec et ou service du seigeur
de ravestain notre cousin son maistre a ung certain
jour ainsi que ledit suppliant retournoit doyr la messe
et quil estoit venu jusques devant le logis
dudit seigeur son maistre se arresta illec a parler
et deviser avec aucuns des officiers et autres
serviteurs de sondit maistre durant lequel
parler survint illec ung nomme lancelot natif
du pays de normandie ou d’environ ayant pardevant
este varlet et serviteur dudit suppliant et estoit
lors serviteur au seigeur de croix chevalier estant monte
sur la mule dudit seigeur de croix, lequel lancelot
se vint aussy illec arrester et parler aususdit officiers
quoy veant, le suppliant esmeu subitement
acause d’aucunes choses passees, sadrescha audit lancelot
luy demandant pourquoy il avoit desrobbe l’espee
du mareschal denghien a quoi ledit lancelot
respondit que ledit mareschal luy devoyt quatre
solz et disant oultre ces mots vous avez dit
que je vous ay desrobbe dist lors ledit suppliant
ouy vrayement vous avez desrobbe sur quoy
ledit lancelot redist incontinent audit suppliant
vous avez menty ou selon aucuns vous ne
dites point vray a laquelle parolle ledit suppliant
tira son espee et en frappa du plat sur ledit
lancelot lequel mist aussy tantost main a une
sienne espee quil avoit chainte. parquoy ledit
suppliant meu de chaudecolle plus que paravant
ainsy que ledit lancelot avec la mule avoit le
doz tourne, lui bailla de sadite espee au travers
du corps tellement que dicellui cop en brief.
jours apres, il termina vye par mort a loccasion
du quel cas ledit suppliant doubtant riguer de
justice s’est absente de noz pays esquelz il
n’oseroit retourner ainsi lui en conviendroit
demeurer absent a tousjours et aller user le
demourant de ses jours en estrangnes marches
et contrees se notre grace et misericorde
ne luy estoit sur ce impartie pour laquelle
actendu son jeune eage les services par ses
predecesseurs parcidevant faiz a nous et aux
notres que a lexemple deulx il a entier vouloir et
desir nous fere aussi de sa part en temps advenir,
et soy garder a jamais de rencherir plus
en aucun acte vicieulx, il nous a treshumblement fait supplyer.
pourquoi nous les choses dessusdites considerees
mesmement a lonneur et reverence de la
doloreuse mort et passion q uele filz de dieu
notre benoit redempteur jhesus crist souffrit a
tel jour quil est huy pour la redemption de
lumain lignaige a icelui philebert de
montenac suppliant inclinans a sadit supplicacion,
et lui vueillans pour ceste foiz grace et misericorde
estre preferee a rigueur de justice par ladvis
de notre treschiere et tresamee fille de nous empereur
dame et tante de nous charles dame marguerite
daustrice et de bourgogne regente et gouvernante
en l’absence de nous empereu avons quitte
remis et pardonne et de notre certaine science
et grace espcial par ces presentes quittons remettons
et pardonnons, le fait et cas dhommicide devant
mencionne ensemble toute paine amende et offence
corporelle et criminelle enquoy pour cause
et occasion dicellui les criconstances et deppendences
il peut avoir mespris et estre encouru envers
nous et justice et l’avons quant ad ce remis
et restitue remectons et restituons en ses bonne
fame et renommee a nosdit pays et a ses biens
non consisgnez en la maniere comme il estoit auꝑravant
ledit cas advenu, en imposant sur se ce silence
perpetuel a notre procureur genearel et a tous autres
noz officiers quelzconques satisfaction toutesvoyes
faicte a partie se desja faicte nestoit civilement
tant seulement et pourveu que avec amende
civile que ledit suppliant sera aussy tenu den payer
envers nousa l’arbitraige et tauxacion de
noz amez et feaulx les chancelier et gens de notre
conseil en brabant icelui suppliant durant le terme
dung an entier a compter de la date de cesdites presentes
ne pourra entrer venir ne soy trouver en notre pays
et duche de brabant en ne en aucun lieu de noz
autres pays la ou nous ou notredit fille et tante
serons en noz personnes a paine destre priveedu
fruit et benefice de notredit grace se nest de notre
expres congie et licence se donnons en
mandement ausdits chancelier et gens de notre
conseil en brabant que icelui terme de lan expire
et endedens les premiers trois mois apres
ensuy ans appellez ceulx qui pour ce feront
a appeler. ils procedent bien et deuement
a linterinement de ces presentes et ce fait
et ladit amende civile par eulx tauxee arbitree et
payee es mains de cellui de noz officiers
cui ce regardera lequel sera tenu den fere
recepte et despense a notre profit ilz notre
seneschal de brabant margrave danvers et
tous autres noz justiciers et officiers quelz-
conques leurs lieutenants et chacun deulx endroit
soy et sicomme a lui appartiendra facent seuffrent
et laissent ledit suppliant de notre presente grace remission
quictance et pardon selon et par la maniere
que dit est plainement paysiblement et
perpetuellement joyr et user sans lui faire
mettre ou donner ne souffrir estre fait mis
ou donne ores ne ou temps advenir en corps
ne en biens aucun arrest destourbier ou
empeschement au contraire en ancune manieere
ains se son corps ou aucune chose de sesdits biens non
consisgnez estoient pour ce prins saisiz arrestez
ou autrement empeschez le mectent ou facent
mettre tantost et sans delay a plaine et entiere
delivrance. car ainsi nous plaist il et
afin que ce soit chose ferme et estable a tousjours
nous avons fait mettre notre seel a ces presentes
saulf en autres choses notre droit et lautruy
en toutes donne en notre ville de malines
le jour du vendredi saint ou mois davril
lan de grace mil cinqcent et huit et
des regnes de nous empereur assavoir de
cellui de germanie le xxiiie et desdits
de hongerie etc. le xixe ainsi signe soulz le reploy
par imperatrice margarita et sur ledit reploy. par lempereeur et monseigneur
larchiduc en leur conseil et signe heneton
collationne a l’original
par moy
n. strate $$